Kuningas Abdilazizin yliopisto

Kuningas Abdilazizin yliopisto (arab. جامعة الملك عبد العزيز‎, Jāmi‘a al-malik ‘Abd al-‘Azīz, engl. King Abdulaziz University, myös King Abdul Aziz University; lyh. KAU) on Saudi-Arabian Jeddassa toimiva julkinen yliopisto. Alkujaan vuonna 1967 yksityisenä yliopistona perustettu oppilaitos muutettiin 1973 julkiseksi yliopistoksi. Se on nimetty kuningas Abd al-Aziz ibn Saudin mukaan. Yliopistossa opiskeli vuonna 2018 noin 31 500 opiskelijaa, joista 21 prosenttia oli kansainvälisiä opiskelijoita ja naisia 54 prosenttia. Yliopiston oman sivuston mukaan opiskelijoita oli 82 152. Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli yliopiston 101.-150. korkeatasoisimmaksi yliopistoksi maailmassa. Se oli tämän vertailun mukaan maansa korkeatasoin yliopisto Kuningas Saudin yliopiston kanssa. Yliopiston rankingsijoitus on noussut erityisesti vuoden 2008 jälkeen luvulla merkittävästi. THE-yliopistoranking (Times Higher Education) arvioi Kuningas Abdilazizin yliopiston arabimaiden korkeatasoisimmaksi yliopistoksi vuonna 2018. Science-tiedelehdessä nostettiin jo vuonna 2011 keskusteluun Kuningas Abdilazizin yliopiston ja Kuningas Saudin yliopisto "agressiiviseksi" luonnehditut toimet yliopistorankingin parantamiseksi. Kuningas Abdilazizin yliopiston rankingsijoituksen nopeaa kohoamista on selitetty myöhemminkin osaksi saudiyliopiston viitatuimmille huippututkijoille tarjoamilla avokätisillä, vain lyhyttä läsnäoloa edellyttävillä vierailuprofessuureilla: vierailijat mainitsevat saudiyliopiston nimen julkaisuissa toisena työpaikkanaan, vaikka tutkimustyö olisikin tehty oleellisesti muualla. Lähteet Aiheesta muualla Kuvia tai muita tiedostoja aiheesta Kuningas Abdilazizin yliopisto Wikimedia Commonsissa Megan Messerly (5.12.2014) Citations for sale (englanniksi) (dailycal.org) Jonathan Eisen (5.12.2014) Some notes on "Citations for Sale" about King Abdulaziz University offerring me $$ to become an adjunct faculty (englanniksi) (phylogenomics.blogspot.com) The Most Highly-Cited Universities and Countries (14.7.2014) (englanniksi) (physicscentral.com)